# Aleš Kotalík

### Wikipedia

Aleš Kotalík (s. 23. joulukuuta 1978, Jindřichův Hradec, Tšekkoslovakia) on tšekkiläinen ammattilaisjääkiekkoilija, pelipaikaltaan oikea laitahyökkääjä. Hän kuuluu tällä hetkellä NHL-seura Buffalo Sabresin kokoonpanoon.

Ennen uraansa Pohjois-Amerikassa Kotalík kiekkoili HC České Budějovicen riveissä, ensin junioreissa ja vuodesta 1997 lähtien seuran ykkösjoukkueessa Tšekin Extraligassa. Kolmella ensimmäisellä ammattilaiskaudellaan Kotalík kuului tasaisesti Budějovicen kymmenen tehokkaimman pelaajan joukkoon tehden tulokaskaudellaan 1997–98 16 pistettä (yhdeksän maalia ja seitsemän syöttöpistettä) 47:ssä ottelussa, 1998–99 21 pistettä (kahdeksan maalia ja 13 syöttöpistettä) 41:ssä ottelussa ja 1999–00 19 pistettä (seitsemän maalia ja 12 syöttöpistettä) 43:ssä ottelussa. Läpimurtonsa maansa kiekkoilun huipulle hän teki neljännellä kaudellaan, jolla hän iski 52:ssä ottelussa tehot 19 maalia ja 29 syöttöpistettä ollen seuransa paras pistemies, tehokkain maalintekijä ja sen sisäisen syöttöpörssin kärkinimi. Vuonna 2001 Kotalík teki ammattilaissopimuksen NHL-seura Buffalo Sabresin kanssa, joka oli varannut hänet numerolla 164 vuoden 1998 varaustilaisuuden kuudennella kierroksella.

Kotalík vietti ensimmäisen kautensa Sabresin organisaatiossa pääosin Buffalon farmiseurassa Rochester Americansissa AHL:ssä. Hän pelasi kaudella 2001–02 Rochesterissa 68 runkosarjaottelua tehden tehot 18 maalia ja 25 syöttöpistettä ollen näin seuran kolmanneksi paras pistemies; Sabresin paidassa NHL:ssä hän pääsi pelaamaan 13 ottelua, joissa hän teki neljä pistettä, maalin ja kolme syöttöpistettä. Asemansa Sabresin vakiokokoonpanossa Kotalík vakiinnutti NHL-kaudella 2002–03, jolla hän pelasi 68 runkosarjaottelua tehden tehot 21 maalia ja 14 syöttöpistettä; hän sijoittui Sabresin sisäisessä pistepörssissä kolmanneksi koko kauden seurassa pelanneiden joukossa ja NHL:n tulokkaiden pistepörssissä neljänneksi. Kaudella 2003–04 Kotalíkin, joka joutui olemaan sivussa kahdestäkymmenestä ottelusta loukkaantumisen vuoksi, tehot laskivat, 26 pistettä (15 maalia ja 11 syöttöpistettä) 62:ssa ottelussa, mutta kolmannella täydellä NHL-kaudellaan, 2005–06, hän oli tähän astisen uransa parhaassa vireessä tehden runkosarjassa 62 tehopistettä, 25 maalia ja 37 syöttöpistettä, kolmanneksi eniten seuransa sisällä Maksim Afinogenovin ja Chris Druryn jälkeen. Kauden 2004–05, NHL-kauden peruunnuttua työsulun vuoksi, Kotalík pelasi HC Bílí tygři Liberecin riveissä Extraligassa tehden 25:ssa pelaamassaan runkosarjaottelussa 16 tehopistettä, kahdeksan maalia ja kahdeksan syöttöpistettä.

Vuonna 2006 Kotalík kuului maansa olympiajoukkueeseen Torinon kisojen kiekkoturnauksessa, jonne hän pääsi kesken turnauksen Patrik Eliášin jouduttua jättämään joukkueen loukkaantumisen vuoksi; Kotalík pelasi kisoissa neljä ottelua ilman tehomerkintöjä ja oli voittamassa maalleen pronssia.

## [muokkaa] Aiheesta muualla

- Kotalíkin tilastot NHL:n pelaajayhdistyksen sivuilla

Haettu osoitteesta http://fi.wikipedia.org../../../a/l/e/Ale%C5%A1_Kotal%C3%ADk_07fc.html

Luokat: Tšekkiläiset jääkiekkoilijat | Tšekkiläiset olympiamitalistit | Buffalo Sabresin pelaajat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- English